જમ્યા બાદ થોડો વખત બાકીનું રોજનીશી-લેખન અને બીજું પરચુરણ કામ. ૨-૪૫ થી ૪ સુધી કૉન્સ્ટિટ્યુશન ક્લબમાં પાર્ટીની સભા. પંડિત જવાહરલાલ નહેરુને પાર્ટીના નેતા તરીકે ચૂંટવામાં આવ્યા અને આજે રાતે સભ્યોએ જે સોગંદ (Pledge) લેવાના એનો મુસદ્દો ચર્ચાયો. આ મુસદ્દામાં ઈશ્વરનો આભાર માનનારા શબ્દો મૂકવા એવી શ્રી કામતની દરખાસ્ત હતી. મને એ ઠીક લાગી. એના જવાબમાં પંડિતજીએ કહ્યું કે, આજ દિન સુધી રાજકીય બાબતોમાં ઘણી પ્રતિજ્ઞાઓ ઘડાઈ, ગાંધીજીએ ઘડી, તો પણ એમાં ઈશ્વર વિષેનો ઉલ્લેખ નહોતો. રાજકીય બાબતમાં ધાર્મિક ઉલ્લેખ આણવામાં ગૂંચવાડો થવાનો સંભવ છે, એટલે એવું નહિ કરવું. આ વિચારસરણી મને બરાબર ન લાગી, પણ છેવટે સર રાધાકૃષ્ણનની સૂચના માન્ય થઈ, અને થોડો ફેરફાર થયો. ખેર! અહીં શ્રી શંકરરાવ દેવ, કાકાસાહેબ ગાડગીળ, પંડિતજી વગેરે અનેક જૂના – નવા લોકોની મુલાકાત થઈ.